**Τρόποι για να σωθεί ο πλανήτης μας**

 Είναι γεγονός ότι ο πλανήτης γη κινδυνεύει από τη ρύπανση, που προέρχεται κυρίως από την ανθρώπινη δραστηριότητα. Όμως, υπάρχουν προτάσεις για να σωθεί ο πλανήτης και μπορούν να εφαρμοστούν από το άτομο ως μονάδα, μέχρι τους εργοστασιάρχες, τους βιομήχανους και τους εφοπλιστές.

 Αρχικά, καθένας από εμάς πρέπει να φροντίζει να μη ρυπαίνει το περιβάλλον και να κάνει ανακύκλωση σε συσκευασίες χάρτινες, γυάλινες και κυρίως πλαστικές, που αργούν να αποσυντεθούν με φυσικό τρόπο. Η ανακύκλωση είναι απαραίτητη και για τις μπαταρίες, αφού περιέχουν ιδιαίτερα βλαβερές ουσίες. Επίσης, θα πρέπει να μην πετάμε σκουπίδια, αφού ακόμα και το πιο μικρό σκουπίδι επιβαρύνει το περιβάλλον.

 Τα απόβλητα συνιστούν έναν πολύ σημαντικό παράγοντα της περιβαλλοντικής ρύπανσης. Λέγεται πως ο όγκος των παραγόμενων στις ανθρώπινες κοινωνίες αποβλήτων θα μπορούσε να γεμίσει σήμερα 28 εκατομμύρια βαγόνια με τον αριθμό αυτόν ολοένα να αυξάνεται. Συνεπώς, θα βοηθούσε στη διάσωση του πλανήτη ο βιολογικός καθαρισμός των αποβλήτων, αλλά και η υγειονομική ταφή των απορριμμάτων.

 Οι εργοστασιάρχες και βιομήχανοι θα πρέπει να δώσουν χρήματα, ώστε να χρησιμοποιούν ανανεώσιμες πηγές ενέργειας για τη λειτουργία των εργοστασίων. Επίσης, θα πρέπει να φροντίζουν να μην πετούν τοξικά απόβλητα στη στεριά και στη θάλασσα. Για να μειωθούν οι ατμοσφαιρικοί ρύποι, θα μπορούσαν να κατασκευαστούν περισσότερα ηλεκτρικά αυτοκίνητα και να δοθεί κίνητρο για να αγοραστούν από τους πολίτες.

 Ας προσπαθήσουμε λοιπόν όλοι, όσο υπάρχει χρόνος, με τη βοήθεια και των πολλών Οικολογικών Οργανώσεων που υπάρχουν, ώστε να σωθεί ο πλανήτης μας.